Pia Kjærsgaard (DF), 1998-01-22:
Lad mig da stilfærdigt som indledning sige tak for besvarelsen.
Og jeg vil godt indlede med at sige til indenrigsministeren, som begyndte besvarelsen med at omtale integrationsloven, at den begejstring, som ministeren lagde for dagen, har jeg altså ikke kunnet mobilisere.
Tværtimod fik jeg faktisk en knaldende hovedpine efter at have læst det forslag.
Jeg synes simpelt hen, det er det værste, jeg nogen sinde i min tid i Folketinget har set.
Og det siger ikke så lidt, for der har jo gennem en årrække siddet en socialdemokratisk regering med det her problem på dagsordenen. Det lader altså ikke til, og det kan jeg fornemme i besvarelsen her, at regeringen finder de forventede tal særlig alarmerende.
Jeg må nok sige, at det overrasker mig faktisk en hel del, at regeringen tilsyneladende bare siger: Sådan er det.
Godt nok kom ministeren med nogle sætninger om, at der var en vis usikkerhed, og at der ikke er helt klare formuleringer osv.
Men det er altså en fremskrivning - en statistik fra Danmarks Statistik.
Jeg synes, det er ganske utroligt, at ministeren ikke tog det mere alvorligt.
Den daværende indenrigsminister oplyste også, at antallet af udenlandske statsborgere udgør ca. 4,2 pct. af den samlede befolkning, svarende til 223.000 personer.
De nye tal fra Danmarks Statistik oplyser, at tallet i 1997 udgør 6,4 pct. af befolkningen.
Og som sagt om blot 22 år vil tallet være vokset yderligere til mere end en fordobling, nemlig 13,7 pct.
Jeg er skuffet over, at den nye indenrigsminister slet, slet ikke har forholdt sig realistisk, sagligt og objektivt til de tal.
Hvis vi sætter tal på disse procenter, betyder de, at den nuværende danske befolkning er på ca. 5,2 mio. mennesker.
Vi kan så konstatere, at i år 2020 vil dette tal være steget til ca. 764.000 personer, og det er altså et tal, vi i Dansk Folkeparti mener der skal gøres noget effektivt for at begrænse.
Det er jo i virkeligheden det, debatten burde drejer sig om resten af dagen: Hvad gør vi fremover?
Vil vi fortsat modtage det antal, som Danmark har modtaget igennem en længere årrække, eller bør vi overveje, om vi kan kapere det, om vi ikke burde sige: Der er altså en grænse i mere end én forstand, og der bør være en grænse i mere end én forstand. I den mellemliggende periode er der så kommet asylsøgere og flygtninge til landet, der hver for sig skal have ophold, mad, husly og alt det andet, og det bliver jo hurtigt til 5.000-6.000 yderligere hvert år.
Får disse tal lov at vokse uden indgriben fra Folketingets side, vil det inden for blot én eller maksimum to generationer, svarende til inden for de næste 40 år, have sat så dybe spor i befolkningens sammensætning, at der flere steder vil være en dominans af udenlandske borgere i lokalsamfundene. En fremskrivning af forventet befolkningstilvækst i Danmark fra Danmarks Statistik viser, at der i år 2020 vil være omkring 5,6 mio. mennesker i Danmark, og at væksten udelukkende skal tilskrives udenlandske borgere, indvandrere, flygtninge eller familiesammenførte.
Tilvæksten betyder altså også nogle følgeproblemer, nogle boligproblemer, nogle økonomiske problemer, nogle nedskæringer i det velfærdssamfund, som vi har været vant til.
I en sådan debat er det mærkeligt nok ikke tilhængere af åbne grænser og masseopholdstilladelser, der kommer med et kvalificeret bud på, hvor højt et tal man selv mener er rimeligt, hvor mange Danmark kan modtage, hvornår disse tilhængere har fået nok og kan indse, at dette her kan ikke fortsætte.
Det hørte vi heller ikke i dag i indenrigsministerens besvarelse.
Sker det først, når man hører befolkningens kraftige protester, eller har de heller ikke nogen effekt?
I Dansk Folkeparti er grænsen nået, og det er der vist ikke mange herinde der kan være i tvivl om.
Jeg vil gerne på Dansk Folkepartis vegne fremsætte følgende: Forslag til vedtagelse
»Folketinget konstaterer, at stigningen i antallet af flygtninge og indvandrere samt deres efterkommere i Danmark er stærkt foruroligende, og at det vil betyde en meget alvorlig byrde for det danske samfund i årene fremover, hvis udviklingen ikke ændres markant. Folketinget konstaterer videre, at der er behov for en helt anden restriktiv kurs i udlændingepolitikken, end der lægges op til i regeringens udlændingeudspil.«